1.

Jindirizza r-rakkomandazzjonijiet li ġejjin lill-Kunsill, lill-Kummissjoni u lis-Servizz Ewropew għall-Azzjoni Esterna: huma għandhom: (a) jassiguraw li l-Ftehim ta’ Assoċjazzjoni jkun qafas komplet u li jħares ’il quddiem għall-iżvilupp futur tar-relazzjonijiet mal-Azerbajġan, qafas li jsaħħaħ l-assoċjazzjoni politika, il-konverġenza ekonomika u l-approssimazzjoni tal-liġijiet u jirrifletti r-relazzjoni li l-Unjoni Ewropea u l-Azerbajġan iddeċidew li jiżviluppaw; (b) jiżguraw li n-negozjati dwar il-Ftehimiet ta' Assoċjazzjoni UE-Azerbajġan u UE-Armenja, bi qbil mat-talbiet magħmula fir-riżoluzzjoni tal-Parlament dwar il-ħtieġa għal strateġija tal-UE għall-Kawkasu tan-Nofsinhar fl-20 ta' Mejju 2010 u mal-Prinċipji Bażiċi tal-Grupp Minsk tal-OSKE, imnaqqxa fid-dikjarazzjoni konġunta tal-'Aquila' tad-10 ta' Lulju 2009, ikollhom rabta ma' impenji kredibbli biex isir progress sostanzjali ħalli tinstab soluzzjoni għall-konflitt ta' Nagorno-Karabakh, inkluż permezz ta' miżuri biex titkattar il-fiduċja bħal pereżempju d-demilitarizzazzjoni ġenerali, l-irtirar tal-isnipers mil-linja ta' kuntatt, l-irtirar tal-forzi Armeni mit-territorji okkupati madwar Nagorno-Karabakh, u r-ritorn tal-kontroll Azerbajġani, kif ukoll mekkaniżmu attiv għall-prevenzjoni tal-inċidenti u l-investigazzjoni ta' vjolazzjonijiet ta' waqfien mill-ġlied matul il-linja ta' kuntatt, id-dritt għal dawk il-persuni kollha spustati u refuġjati internament li jirritornaw lejn djarhom u l-proprjetà tagħhom u garanziji ta' sigurtà internazzjonali li jinkludu operazzjoni ta' żamma tal-paċi multinazzjonali u ġenwina sabiex jinħolqu l-kundizzjonijiet miftiehma xierqa li jwasslu fil-futur għall-espressjoni ħielsa tar-rieda, legalment vinkolanti, dwar l-istat finali ta' Nagorno-Karabakh; (c) jinkorporaw fil-Ftehim ta’ Assoċjazzjoni klawsoli u punti ta’ riferiment dwar il-protezzjoni u l-promozzjoni tad-drittijiet tal-bniedem, speċjalment fir-rigward tal-libertà tal-mezzi tax-xandir, tad-drittijiet għal-libertà tal-espressjoni, tal-libertà ta’ assoċjazzjoni u tal-libertà ta' għaqda, li jirriflettu l-prinċipji u d-drittijiet imnaqqxa fil-Kostituzzjoni tal-Azerbajġan u l-ogħla standards internazzjonali u Ewropej, bit-tfassil, kemm hu possibbli, fuq l-oqfsa tal-Kunsill tal-Ewropa u tal-OSKE li l-Azerbajġan impenja ruħu għalihom; jistiednu lill-gvern tal-Azerbajġan biex jimplimenta dawn l-impenji; u jassiguraw li n-negozjati jikkunsidraw b’mod sħiħ il-bżonn li jitħarsu d-drittijiet u l-għajxien ta’ persuni spustati fil-pajjiż tagħhom u tar-refuġjati; (d) iqisu li l-preżenza tal-UE fil-grupp Minsk tal-OSKE żżid l-involviment tal-UE fir-riżoluzzjoni tal-kunflitt bejn l-Armenja u l-Azerbajġan; (e) jenfasizzaw fil-Ftehim ta’ Assoċjazzjoni l-importanza li jiġu garantiti d-drittijiet u l-libertajiet fundamentali taċ-ċittadini, inklużi d-dritt tal-għaqda u tal-assoċjazzjoni, u d-drittijiet tal-proprjetà privata, l-iżvilupp ta' soċjetà ċivili, l-istat tad-dritt, il-ġlieda kontinwa kontra l-korruzzjoni, il-pluraliżmu politiku u l-indipendenza tal-mezzi tax-xandir u tal-ġudikatura; (f) jenfasizzaw, fil-Ftehim ta’ Assoċjazzjoni, l-importanza li r-Repubblika tal-Azerbajġan tikkonforma bis-sħiħ mas-sentenzi tal-Qorti Ewropea tad-Drittijiet tal-Bniedem; (g) jenfasizzaw, fil-Ftehim ta’ Assoċjazzjoni, l-importanza kruċjali tal-libertà ta’ espressjoni għall-avversarji politiċi u jenfasizzaw li relazzjonijiet aktar profondi mal-UE huma bbażati fuq il-kundizzjoni li l-awtoritajiet tal-Azerbajġan jirrispettaw l-istat tad-dritt, jiżguraw proċessi ġusti għall-priġunieri kollha u r-rilaxx mhux kondizzjonat ta’ dawk kollha li ġew arrestati fuq akkużi motivati politikament; (h) jassistu kemm teknikament kif ukoll finanzjarjament lill-parlament tal-Azerbajġan biex jiżviluppa b'mod sħiħ il-funzjonijiet, il-korpi u s-servizzi kostituzzjonali tiegħu inkluża interazzjoni mtejba mas-soċjetà ċivili; (i) jappoġġjaw programmi ta’ għajnuna għall-iżvilupp li għandhom l-għan li jtejbu l-kundizzjonijiet tal-għixien tar-refuġjati u tal-persuni spustati fl-Azerbajġan; (j) jinkorporaw fil-ftehim klawsoli dwar il-protezzjoni tad-difensuri tad-drittijiet tal-bniedem, b’konformità mal-Linji gwida tal-UE dwar id-Difensuri tad-Drittijiet tal-Bniedem; (k) jistieden lill-awtoritajiet Azerbajġani biex jagħtu garanzija li l-kostruzzjoni attwali tal-bini l-ġdid f'Baku, li huwa meqjus bħala parzjalment marbut mal-edizzjoni tal-Eurovision Song Contest li jmiss, huwa konformi mal-leġiżlazzjoni relevanti u li n-nies jingħataw alternattiva fejn joqogħdu bl-implimentazzjoni ta' proċeduri legali trasparenti; jesprimi tħassib dwar il-kritika dejjem tiżdied kontra l-attivisti tad-drittijiet tal-bniedem, min-naħa tal-gvern, li qed jużaw dan l-avveniment biex itejbu r-rekord ta’ dan il-pajjiż fl-oqsma tad-demokrazija u tad-drittijiet tal-bniedem; (l) jagħtu viża lir-Rapporteur Speċjali tal-PACE dwar il-Priġunieri Politiċi sabiex ikun jista’ jżur lill-pajjiż bi qbil mal-mandat tiegħu; (m) jesprimu tħassib dwar iż-żieda fin-numru ta’ arresti ta’ attivisti tad-drittijiet tal-bniedem u attivisti żgħażagħ, id-diffikultajiet li jiffaċċjaw l-NGOs u l-partiti politiċi fir-rigward tar-reġistrazzjoni kif ukoll l-intimidazzjoni u r-restrizzjonijiet tal-libertà tal-espressjoni, tal-għaqda u fuq l-internet, kif ukoll jitwaqqfu kriterji ta' referenza f'dawn l-oqsma, u b'sospensjoni tal-ftehim jekk dawn il-kriterji ta' referenza ma jintlaħqux; (n) iħeġġu lill-awtoritajiet tal-Azerbajġan biex jadottaw leġiżlazzjoni kontra d-diskriminazzjoni li tipprojbixxi d-diskriminazzjoni abbażi tal-orjentazzjoni sesswali u l-identità ta-ġeneri fi kwalunkwe qasam; (o) iwasslu l-objettivi tal-Ftehim ta’ Assoċjazzjoni f’konformità mal-Komunikazzjoni Konġunta dwar Reazzjoni Mġedda għal Viċinat li qed Jinbidel, b’hekk jippermettu li l-organizzazzjonijiet tas-soċjetà ċivili fl-Azerbajġan iwettqu monitoraġġ intern tar-riformi u l-impenji tal-gvern, u jassiguraw li l-gvern jinżamm aktar responsabbli għalihom; (p) jassiguraw il-koerenza tal-Ftehim ta’ Assoċjazzjoni mal-prinċipji tal-liġi internazzjonali – b’mod partikolari, dawk definiti fil-Karta tan-Nazzjonijiet Uniti u fl-Att Finali ta’ Ħelsinki fosthom li jirrinunċjaw għall-użu tal-forza, l-integrazzjoni territorjali u d-dritt għall-awtrodeterminazzjoni - u li l-Ftehim, la darba jkun konkluż, japplika għat-territorju sħiħ tal-Azerbajġan; (q) jsaħħu l-kapaċità tal-Unjoni Ewropea rigward ir-riżoluzzjoni tal-konflitt u l-medjazzjoni u jadottaw rwol aktar attiv u effettiv fir-rigward tat-tkattir tal-fiduċja bejn il-partijiet fil-konflitt, inkluż billi jassistuhom permezz ta' proġetti tal-bini tal-fiduċja ffinanzjati mill-UE bl-għan li jiżdied l-appoġġ popolari għal konċessjonijiet konġunti u għal soluzzjoni paċifika; jenfasizzaw il-ħtieġa ta' aċċess mingħajr kondizzjonijiet għar-rappreżentanti tal-UE għal Nagorno-Karabakh u r-reġjuni okkupati tal-madwar; jinsistu li l-UE għandha tieħu rwol aktar b’saħħtu fis-soluzzjoni tal-kunflitt f’Nagorno-Karabakh billi tappoġġa l-implimentazzjoni ta' miżuri għat-tkattir tal-fiduċja li jqarrbu l-komunitajiet Armeni u Azerbajġani u jxerrdu l-idea ta’ paċi, rikonċiljazzjoni u fiduċja fost in-naħat kollha involuti; (r) jilqgħu x-xogħol li sar mill-Kopresidenti tal-Grupp ta’ Minsk tal-OSKE u mill-partijiet biex isir progress lejn ftehim dwar il-Prinċipji Bażiċi u jaraw li din il-ħidma titkompla; jenfasizzaw li kemm l-Azerbajġan kif ukoll l-Armenja għandhom jieħdu miżuri xierqa biex jiżguraw li kwalunkwe deċiżjoni li tittieħed fil-format tal-Grupp ta’ Minsk favur it-twaqqif u l-konsolidazzjoni ta’ riżoluzzjoni paċifika għall-kunflitt ta’ Nagorno-Karabakh tiġi implimentata bis-sħiħ u f’waqtha; jikkunsidraw parteċipazzjoni diretta u aktar attiva tal-UE fil-Grupp ta’ Minsk; (s) jistiednu lill-mexxejja tal-Armenja u tal-Azerbajġan biex jaġixxu b'mod responsabbli, jimmoderaw it-ton tal-istqarrijiet tagħhom u jevitaw dikjarazzjonijiet provokatorji sabiex iwittu t-triq għal djalogu ġenwin fil-livelli kollha tas-soċjetà sabiex il-pubbliku jaċċetta u jifhem b'mod sħiħ il-benefiċċji ta' ftehim komprensiv, b'hekk iwittu t-triq għal miżuri li b'mod effettiv ikattru l-fiduċja; (t) jesprimu tħassib dwar iż-żieda tal-preżenza militari fir-reġjun u b’mod partikolari dwar l-ispejjeż militari għolja tal-Azerbajġan u jitolbu, f’dan ir-rigward, lill-Istati Membri biex ma jibqgħux jipprovdu armi u munizzjon lill-Azerbajġan u lill-Armenja, b’konformità mat-talba tal-OSKE ta’ Frar 1992 sakemm jintlaħaq u jiġi ffirmat ftehim komprensiv bejn iż-żewġ partijiet; (u) jenfasizzaw il-ħtieġa li għandu jkompli jsir dak kollu li huwa possibbli fil-qafas tas-Sħubija tal-Lvant għal tqarrib politiku u ekonomiku bejn l-Armenja u l-Azerbajġan, li għandu jinkludi fih ir-riżoluzzjoni tal-kunflitt reġjonali bħala komponent integrali; (v) jenfasizzaw li mijiet ta’ eluf ta’ refuġjati u persuni spustati internament li ħarbu minn djarhom matul il-gwerra ta’ Nagorno-Karabakh jew minħabba fiha għadhom spustati u mċaħħda mid-drittijiet tagħhom, inkluż id-dritt li jirritornaw, id-drittijiet tal-proprjetà u d-dritt għas-sigurtà personali - dawk id-drittijiet għandhom ikunu rispettati u mogħtija mingħajr kundizzjoni jew telf ta' żmien; jitolbu lill-Kummissjoni u lill-Istati Membri biex ikomplu u jestendu l-assistenza u l-appoġġ finanzjarju tal-UE lill-Azerbajġan biex ikun jista' jindirizza s-sitwazzjoni tal-persuni spustati; (w) jenfasizzaw il-ħtieġa li jintuża l-Ftehim ta' Assoċjazzjoni bħala bażi biex jiġu promossi sinerġiji u kooperazzjoni reġjonali, jenfasizzaw l-interazzjoni reċiproka bejn l-iżvilupp demokratiku pluralista u r-riżoluzzjoni tal-konflitt, u jiżguraw li l-Ftehim ta' Assoċjazzjoni jkun fih dispożizzjonijiet li jinkoraġġixxu l-faċilitajiet tal-viża għall-persuni kollha mill-pajjiżi tal-Kawkasu tan-Nofsinhar; (x) jiċċaraw kif għandu jiġi sfruttat il-livell sostanzjali ta’ komplementarjetà bejn l-inizjattivi varji tal-UE fir-reġjun, jiġifieri s-Sħubija tal-Lvant u s-Sinerġija tal-Baħar Iswed; (y) jistiednu lit-Turkija tieħu rwol kostruttiv fir-riżoluzzjoni tal-kunflitt ta’ Nagorno-Karabakh u fil-qadi tar-responsabbiltà tagħha f’dak ir-reġjun; (z) jiżguraw li l-komponent tal-kummerċ tal-Ftehim ta' Assoċjazzjoni jista' jiġi aġġornat għal Żona Komprensiva u Approfondita ta' Kummerċ Ħieles hekk kif l-Azerbajġan jissodisfa l-kundizzjonijiet meħtieġa, inkluż li jingħaqad mad-WTO u jwettaq l-impenji tiegħu fir-rispett tad-drittijiet tal-bniedem, u għal dan il-għan, jipprovdu l-għajnuna teknika meħtieġa biex jippreparaw lill-Azerbajġan għan-negozjati u jinkoraġġixxu l-adozzjoni tar-riformi meħtieġa; (aa) jinsistu mal-Azerbajġan sabiex jirratifika l-Istatut ta' Ruma tal-Qorti Kriminali Internazzjonali; (ab) iħeġġeġ lill-awtoritajiet Azerbajġani biex jiffirmaw u jirratifikaw il-Konvenzjoni fuq il-Projbizzjoni tal-Użu, il-Kumulazzjoni, il-Produzzjoni u t-Trasferiment ta' Mini kontra l-Persunal u fuq id-Distruzzjoni tagħhom u l-Konvenzjoni dwar Munizzjon tat-Tip 'Cluster'; (ac) jassiguraw negozjati dwar faċilitazzjoni tal-viża u ftehimiet ta’ riammissjoni sabiex jiġu promossi kuntatti bejn il-persuni u sabiex il-mobilità taż-żgħażagħ u tal-akkademiċi tiġi trattata bħala prijorità; jikkontribwixxu għall-ġlieda kontra l-immigrazzjoni illegali, u jassiguraw li d-dispożizzjonijiet dwar l-ażil jkunu kompletament konformi mal-obbligi u l-impenji internazzjonali u mal-istandards tal-UE, b’mod speċjali fil-qasam tad-drittijiet tal-bniedem; (ad) jenfasizzaw l-importanza li jinbena u jiġi żviluppat settur taż-żgħażagħ b’saħħtu u jilqgħu f’dan ir-rigward id-diversi programmi tal-istat li joffru boroż ta’ studju għal studju barra mill-pajjiż; (ae) iħeġġu lill-Azerbajġan biex ma jostakolax il-ħruġ ta’ viżi għal ċittadini ta’ pajjiżi terzi ta’ oriġini Armena li jixtiequ jidħlu fl-Azerbajġan u biex ineħħi l-projbizzjoni fuq it-telefonati internazzjonali lejn l-Armenja; (af) jinkoraġġixxu kooperazzjoni settorjali wiesgħa bejn l-UE u l-Azerbajġan, u b'mod partikolari, jispjegaw il-benefiċċji u jippromwovu l-konverġenza regolatorja u jipprovdu l-għajnuna teknika meħtieġa għal dan il-għan; (ag) iħeġġu lill-awtoritajiet tal-Azerbajġan iħaffu l-implimentazzjoni tal-Konvenzjonijiet Prinċipali tal-Organizzazzjoni Internazzjonali tax-Xogħol (ILO); (ah) ikattru t-trasparenza fl-immaniġġjar tal-finanzi pubbliċi u titjib fil-leġiżlazzjoni tal-akkwist pubbliku sabiex jikkontribwixxu b’mod sinifikattiv favur tmexxija tajba u teħid ta’ deċiżjonijiet trasparenti; jilqgħu, f’dan ir-rigward, il-parteċipazzjoni tal-Azerbajġan fl-Inizjattiva għat-Trasparenza tal-Industriji Estrattivi li għandha l-għan li żżid it-trasparenza fir-rigward tad-dħul miż-żejt u l-gass u tissorvelja l-konformità tal-gvern tal-Azerbajġan mal-obbligu tiegħu li jirrilaxxa informazzjoni dwar il-finanzi pubbliċi skont il-leġiżlazzjoni dwar id-dritt ta’ aċċess għall-informazzjoni; (ai) jieħdu l-azzjoni neċessarja sabiex fil-Ftehim ta’ Assoċjazzjoni jinkorpora dispożizzjonijiet li jippermettu li l-Ażerbajġan jipparteċipa fi programmi u aġenziji tal-Komunità, bħala għodda li tippromwovi integrazzjoni Ewropea f’kull livell; (aj) jilqgħu r-riformi mwettqa mill-awtoritajiet tal-Azerbajġan fil-ġudikatura, bl-għan li tkun żgurata indipendenza ikbar tal-imħallfin, jitjiebu l-proċeduri tal-għażla u tal-ħatra, jiġu eliminati l-korruzzjoni ġudizzjarja u s-suxxettibbiltà għall-influwenza tal-eżekuttiv; jirrikonoxxu li l-liġijiet rilevanti, inkluż il-liġi dwar it-Tribunal, ikunu ġew adottati; jinkoraġġixxi lill-awtoritajiet responsabbli biex ikomplu jimplimentaw il-leġiżlazzjoni biex jiġġieldu kontra l-korruzzjoni u jiffokaw fuq każijiet ta’ korruzzjoni ta' livell għoli kif ukoll itejbu b’mod sinifikanti t-trasparenza tal-infiq pubbliku u tal-finanzjament tal-partiti politiċi; jenfasizzaw il-ħtieġa tat-titjib tal-indipendenza, l-effiċjenza u r-riżorsi tal-ġudikatura; itennu l-importanza li s-sistema tal-qorti tiffunzjona mingħajr interferenza politika; jenfasizzaw il-ħtieġa li jiġi stabbilit rekord konvinċenti tal-għazla u l-ħatra ta’ mħallfin u prosekuturi tal-istat ibbażati fuq l-applikazzjoni ta’ kriterji uniformi, trasparenti, oġġettivi u li japplikaw fuq livell nazzjonali u sabiex jinbena rekord ta’ infurzar ta’ prosekuzzjonijiet u kundanni li fuqu jista' jiġi mkejjel il-progress; jitolbu għall-unifikazzjoni tal-ġurisprudenza sabiex tiġi żgurata sistema ġudizzjarja prevedibbli kif wkoll il-fiduċja tal-pubbliku; (ak) jistabbilixxu programmi ta’ ġemellaġġ mar-reġjuni u l-komunitajiet lokali tal-UE b’minoranzi nazzjonali li qed jesperjenzaw livell għoli ta’ awtonomija; (al) jenfasizzaw il-bżonn ta’ ekonomija sostenibbli, anke bit-tisħiħ tad-diversifikazzjoni tagħha; jippromwovu aktar ftuħ u trasparenza fis-settur tal-enerġija u jassiguraw li l-iżvilupp tiegħu jiġi esegwit skont standards ambjentali internazzjonali; jappoġġjaw l-iżvilupp ta’ suq tal-enerġija rinnovabbli; jenfasizzaw il-ħtieġa ta' leġiżlazzjoni ambjentali korrispondenti; (am) jenfasizzaw l-importanza tal-Azerbajġan fid-diversifikazzjoni tal-provvisti tal-enerġija u tar-rotot tal-kunsinna tagħhom lill-Ewropa; ifakkru f'dan ir-rigward fid-Dikjarazzjoni Konġunta dwar il-kunsinna tal-gass tat-13 ta' Jannar 2011 f'Baku mill-President tal-Kummissjoni Ewropea José Manuel Barroso u l-President tal-Azerbajġan Ilham Aliyev bħala pass importanti fir-realizzazzjoni tal-Kuritur tal-Gass tan-Nofsinhar, u jfaħħar l-isforzi tal-Azerbajġan għall-promozzjoni ta’ proġetti pijunieri bħall-pajplajns ta’ Baku-Tbilisi-Ceyhan u ta’ Baku-Tbilisi-Erzurum bħala t-twettiq tal-Proġett AGRI; (an) jenfasizzaw l-importanza tal-pożizzjoni ġeografika unika tal-Azerbajġan li tippermetti konnessjoni ta’ tranżitu diretta u mingħajr ostakli bejn l-UE u l-pajjiżi tal-Asja Ċentrali; jilqgħu l-isforzi biex tiġi żviluppata kooperazzjoni dwar it-tranżitu Transkaspjan mal-Kazakistan u biex jiġu esplorati modi sabiex tiġi stabbilita kooperazzjoni bħal din mat-Turkmenistan; jilqgħu l-mandat tal-Kunsill iffirmat fit-12 ta' Settembru 2011 biex jiġi konkluż ftehim legalment vinkolanti bejn l-UE, l-Azerbajġan u t-Turkmenistan dwar il-pajplajn Transkaspjan; (ao) jiżguraw li l-UE tagħti attenzjoni kontinwa għall-iżvilupp ta' kooperazzjoni tal-enerġija mal-Azerbajġan kif ukoll appoġġ sostenibbli; jipprovdu assistenza teknika lill-aġenzija tal-Istat tal-Azerbajġan tas-Sorsi tal-Enerġija Alternattivi u Rinnovabbli sabiex l-Azerbajġan jiġi mgħejjun jiddiversifika r-riżorsi tal-enerġija tiegħu, jippromwovi l-effiċjenza enerġetika u jsir konformi mal-objettivi tal-UE dwar it-tibdil fil-klima; (ap) isibu modi kif jinkoraġġixxu d-djalogu u l-kooperazzjoni reġjonali mal-organizzazzjonijiet ta’ appoġġ bħaċ-Ċentru Ambjentali Reġjonali (REC) permezz ta’ proġetti transkonfinali li jinvolvu lill-NGOs, lill-komunitajiet lokali u lill-partijiet interessati tal-Armenja, tal-Azerbajġan u tal-Ġeorġja; (aq) jinkorporaw, fil-Ftehim ta’ Assoċazzjoni, dimensjoni parlamentari qawwija li twassal għall-involviment sħiħ tal-Milli Mejlis u tal-Parlament Ewropew u ssaħħaħ il-ħidma tal-Assemblea Parlamentari Euronest; (ar) jinvolvu b’mod sħiħ lill-Parlament Ewropew fl-implimentazzjoni u l-monitoraġġ tal-Ftehim ta’ Assoċjazzjoni; jistabbilixxu punti ċari ta’ riferiment għall-implimentazzjoni tal-Ftehim ta' Assoċjazzjoni u jipprovdu mekkaniżmi ta' monitoraġġ, inkluż il-preżentazzjoni ta' rapporti regolari lill-Parlament Ewropew; (as) jipprovdu assistenza finanzjarja u teknika speċifika lill-Azerbajġan sabiex jassiguraw li hu jkun jista' jissodisfa l-impenji li ġejjin min-negozjati dwar il-Ftehim ta' Assoċjazzjoni u l-implimentazzjoni sħiħa tiegħu, billi jkomplu joffru programmi komprensivi għall-bini tal-istituzzjonijiet; (at) jinkoraġġixxu lit-tim tan-negozjati tal-UE sabiex ikompli jikkoopera mal-Parlament Ewropew, billi jipprovdi informazzjoni kontinwa, sostnuta bid-dokumentazzjoni, dwar il-progress tan-negozjati, skont l-Artikolu 218(10) tat-TFUE, li jiddikjara li l-Parlament għandu jinżamm informat immedjatament u kompletament fl-istadji kollha tal-proċedura; (au) ikomplu jinkoraġġixxu livell profond ta’ kooperazzjoni mas-Sħubija tal-Lvant u fi ħdanha, kif ukoll jinfurmaw lill-Parlament Ewropew dwar il-progress tagħha b’mod regolari;